Madách Imre Gimnázium (Salgótarján)

A Madách Imre Gimnázium Salgótarján egyik legkiemelkedőbb középfokú oktatási intézménye. 1923-as alapítása óta több helyen is működött, 1987 óta az Arany János úton található. Már sokszor szerepelt a legkiemelkedőbb középiskolák között. [forrás?] Története A Salgótarjáni Kőszénbánya Rt., a Rimamurányi-Salgótarjáni Vasmű Rt. és az Észak-Magyarországi Kőszénbánya Rt. vezetői 1923-ban kezdeményezték egy helyi középiskola létrehozását. Ennek eredményeként május 23-án az akkori Vallás és Közoktatásügyi Minisztérium engedélyt adott az intézmény megszervezésére Főgimnáziumi Előkészítő Tanfolyam néven, mely szeptember 11-én kezdte meg a tanítást. 1925-ben Móricz Zsigmond leánya, Lívia is az intézmény tanulója volt. 1926-ban iskolai önképzőkör alakult, ennek tiszteletére Juhász Gyula köszöntő verset írt. 1927-ben az intézmény nyilvánossági jogot szerzett. 1929. november 5-én gróf Klebelsberg Kuno, az akkori vallás- és közoktatási miniszter látogatást tett az iskolában. 1939 áprilisában a gimnáziumot államosították, algimnáziummá minősítették, és ehhez kereskedelmi középiskola kapcsolódott. 1946-ban a gimnázium a volt csendőriskola épületébe költözött. 1950-ben megindult a gépipari technikumi képzés is. 1952-re az iskola követelményrendszerével és eredményeivel túlnőtt a megye határain. 1962-ben a gimnáziumi mellett szakközépiskolai osztályok is indultak. A zsúfoltság csökkentése érdekében új gimnáziumot indítottak a városban. A Madách Imre Gimnázium arculata elsősorban szakközépiskolai jellegűvé vált. Közben bővült a szakközépiskolai profil, 1967-ben beindult az első egészségügyi osztály, majd 1970-ben az építőipari szakközépiskolai képzés is kezdetét vette. 1973-ban gazdag rendezvénysorozattal fennállásának 50. évfordulóját ünnepelte az intézmény. Eddigi munkája elismeréseként az intézményt Madách emlékéremmel tüntette ki a megye vezetése. Az egészségügyi osztályok kiválásával 1976-ban megszületett a város új szakközépiskolája. Az iskola 12 osztállyal az akkori Malinovszkij útra (Acélgyári út) költözött. Ugyanebben az évben került megszervezésre és beindításra a testnevelési tagozat is, mely máig meghatározó eleme az intézmény képzési kínálatának. 1987-ben a szakközépiskolai osztályok leválasztásra kerültek, és a gimnázium új, jelenlegi épületében folytatta önálló életét. 1989. január 25-én nyílt az első kiállítás a Madách Galériában. 1994-ben a tantestület létrehozta a Lucem Contra Noctem Alapítványt a tehetséges tanulók fejlődésének segítésére, a kiváló pedagógiai és tanulói teljesítmények jutalmazására. Az első, érettségire épülő szakképzés 1995-ben indult. Intézményfenntartói döntés következtében 1996-ban esti és levelező tagozatos képzéssel egészült ki a képzési kínálat. 1998. január 23-án ünnepélyes keretek között alakult meg a Madách-hagyomány Ápoló Egyesület. Ugyanebben az évben augusztus 31-én az intézmény 75. tanévének ünnepélyes megnyitása zajlott. 1999. január 14-én Nógrád megye Madách-díjat adományozott az iskola közösségének. A 80. tanév ünnepélyes rendezvénysorozatának megnyitására 2003. szeptember 1-jén került sor. Salgótarján Megyei Jogú Város Önkormányzata 2007. augusztus 1-jétől integrált intézményként működteti az iskolát, a Kanizsai Dorottya Egészségügyi Szakközépiskolával bővítve. Igazgatói 1923-1939: Dr. Szabó Lajos 1939-1941: Dr. Gerhauser Albert 1941-1945: Zavilla Viktor 1945: Őrsi Károly 1945-1946: Dr. Sipos Lajos 1946-1949: Czakó János 1949-1953: Kmetyi Ferenc 1953-1957: Bácskay János 1957-1961: Dr. Ravasz Dezső 1961-1962: Versényi György 1962-1969: Herold László 1969-1970: Fejes Lászlóné 1970-1976: Barabás György 1976-1987: Csík Pál 1987-1992: Molnár György 1992-1993: Fekete László 1993-1996: Básti Istvánné 1996-2002: Kovács Tibor 2002-2007: Pauman Mária 2007-2012: Varga Judit 2013- : Szluka Pálné További információk Az iskola hivatalos oldala